b'\n_START_ARTICLE_\nEstasyong daangbakal ng Tutuban\n_START_SECTION_\nKasaysayan\n_START_PARAGRAPH_\nUnang itinayo ang estasyong Tutuban noong Enero 21, 1887 bilang bahagi ng "Ferrocarril de Manila-Dagupan" o Linyang Maynila-Dagupan, na bumubuo sa karamihan ng kasalukuyang Pangunahing Linyang Pahilaga (North Main Line) ngayon. Inilatag ang unang bato ng pangunahing gusali ng estasyon noong Hulyo 31, 1887. Nang binuksan ang estasyon noong Nobyembre 24, 1892, may haba ang daambakal na 195 kilometro na dumadaan mula Maynila hanggang Dagupan, Pangasinan. Nang isinabatas ang Batas Republika Blg. 4156, binago ang pangalang Manila Railroad Company sa pangalang korporasyon na Philippine National Railways (Pambansang Daambakal ng Pilipinas)._NEWLINE_Noong 1988, tinaya ng PNR ang posibilidad na magpaupa ng 22 ektarya ng lupain sa Tutuban sa Abenida Recto bilang tugon sa mga hamon ng pagpapausbong at tulungang paunlarin ang sityo para gawing sentro ng pangangalakal. Isinagawa ng PNR ang unang bahagi ng master development plan ng Tutuban Properties, Inc. noong 1991, at kalaunan ay ipinagkatiwala ang pangangasiwa at pagpapaunlad ng lupa._NEWLINE_Pormal nang pinasinaya sa publiko ang Tutuban Centermall noong Pebrero 21, 1994, na pinangunahan ni dating Pangulong Fidel V. Ramos._NEWLINE_Nasaksihan ng mga sumunod na taon ang patuloy na mga pagsisikap sa PNR, Tutuban Properties, Inc. at Pamahalaan ng Pilipinas upang isulong ang mga paraan ng paglakbay sa pamamagitan ng pagpapanibagong-tatag ng kabuuang sistemang daambakal, pagpapaganda ng mga gusaling pambayan at pangnegosyo sa pagilid ng Tutuban, at panatilihin ang diin sa kasaysayan. Ang pagpapaunlad ng PNR Plaza ay isang hakbang upang mapatunay ang kapakanan ng muling pagpapasigla ng kabuuang sistemang daambakal bilang isang paraan ng paglalakbay at pangangalakal._NEWLINE_Pinasiyahan ang Gusaling Tagapagpaganap ng Tutuban noong Mayo 30, 1996._NEWLINE_Ang linyang pangkargamento na dating nag-uugnay ng Tutuban sa Muelle de la Reina ay inabandona mula pa noong 2006.'